কোল্লুর খনি

কোল্লুর খনি () হলো ভারতের অন্ধ্রপ্রদেশ রাজ্যের কৃষ্ণা নদীর দক্ষিণ তীরে অবস্থিত কাঁকর ও কাদামাটিযুক্ত খনির সারি। এখান থেকে অনেক বড় বড় আকারের হীরা উত্তোলিত হয়েছে যারা 'গোলকুণ্ডা হীরা' নামে পরিচিত। এই হীরাগুলোর বেশ কয়েকটি পরবর্তীকালে বিভিন্ন সাম্রাজ্যের মুকুট রত্নগুলির অংশ হয়েছে।

খনিটি সপ্তদশ শতাব্দীর গোড়ার দিকে প্রতিষ্ঠিত হয়েছিল এবং উনবিংশ শতাব্দীর মাঝামাঝি পর্যন্ত চালু ছিল।

 ইতিহাস 

১৬১৯ সাল নাগাদ কোল্লুর খনি আবিষ্কৃত হয় এবং গোলকুণ্ডায় চালু হওয়া ২৩টি হীরার খনির মধ্যে এটিই ছিল প্রথম। ১৬২১ সালে ভারত ভ্রমণের সময় ইংরেজ বণিক উইলিয়াম মেথওয়াল্ড ডাচ ইস্ট ইন্ডিয়া কোম্পানির অ্যান্ড্রিস সৌরির সাথে খনিটি পরিদর্শন করেন। তাদের মতে, খনিতে ২০,০০০ থেকে ৩০,০০০ লোক কাজ করত এবং খনি আবিষ্কারের খবর পেয়ে "প্রতিবেশী সকল দেশের জহুরিরা" সেখানে ভিড় জমান, যার ফলে হীরার দাম উল্লেখযোগ্যভাবে কমে যায়। গোলকুণ্ডা খনিগুলোর মালিকানা ছিল স্থানীয় রাজার হাতে। তারা বিদেশী অথবা স্বর্ণকার বর্ণের ভারতীয় হীরা ব্যবসায়ীদের কাছে খনির কার্যক্রম ইজারা দিতেন। ভাড়ার পাশাপাশি, রাজা বিক্রলব্ধ অর্থের ২% পেতেন এবং ১০ ক্যারেটের বেশি ওজনের সমস্ত হীরা নিজের কাছে রাখার অধিকারী ছিলেন।

ভারতীয় উপমহাদেশের বৃহত্তম এবং সবচেয়ে উৎপাদনশীল হীরা খনিগুলোর মধ্যে অন্যতম এই খনিটি উনবিংশ শতাব্দীর মাঝামাঝি পর্যন্ত চালু ছিল। উৎপাদনের সর্বোচ্চ পর্যায়ে, ৬০,০০০ পর্যন্ত পুরুষ, নারী এবং শিশু এখানে বিভিন্ন কাজে নিয়োজিত ছিল। কোল্লুরের জনসংখ্যা ছিল প্রায় ১,০০,০০০। খনি খনন পদ্ধতি ছিল অত্যন্ত সাধারণ মানের, শ্রমঘন এবং বিপজ্জনক। খনি শ্রমিকরা শুধুমাত্র কটিবস্ত্র পরিধান করত, খড় দিয়ে ঢাকা কুঁড়েঘরে ঘুমানোর এবং প্রায়শই মজুরির বিনিময়ে তাদের খাবার দেওয়া হত। ভারী বৃষ্টিপাতের পর কাঠের ঠেস বা সাপোর্ট ছাড়া গর্তের দেয়ালগুলো ধসে পড়ার ঝুঁকিতে থাকত, যার ফলে একসাথে কয়েক ডজন পুরুষের মৃত্যু হতো (নারী এবং শিশুরা সাধারণত ভূপৃষ্ঠের ওপরে কাজ করত)।

২০০০-এর দশকে পুলিচিন্তলা সেচ প্রকল্পের জন্য জায়গাটি খালি করা হয় এবং বর্তমানে বছরের বেশিরভাগ সময় এলাকাটি ৫০ ফুট (১৫ মি) জলের নিচে থাকে।

 ভূতত্ত্ব 
উচ্চ ভূগর্ভস্থ জলস্তরের কারণে কাঁকর-কাদামাটির গর্তগুলোর সর্বোচ্চ গভীরতা ছিল ৪ মিটার (১৩ ফুট)।T. K. Kurien (1980). Geology and Mineral Resources of Andhra Pradesh. Geological Survey of India. হীরা-সমৃদ্ধ স্তরটির পুরুত্ব ছিল প্রায় ১ ফুট (৩০ সেমি)। পাললিক অঞ্চলটি ১.৫ কিলোমিটার (০.৯৩ মাইল) দীর্ঘ এবং ৫০০ মিটার (০.৩১ মাইল) থেকে ৮০০ মিটার (০.৫০ মাইল) প্রশস্ত এলাকা জুড়ে বিস্তৃত ছিল। এর পূর্বে ছিল নল্লামালা পাহাড়ের একটি অংশ এবং উত্তর ও পশ্চিমে ছিল কৃষ্ণা নদীর একটি বাঁক। পরবর্তীতে বেশিরভাগ গর্ত পার্শ্ববর্তী পাহাড়ের ঢাল থেকে আসা শিলাচূর্ণ (scree), পাথর এবং ক্ষয়প্রাপ্ত মাটি (eluvium) দিয়ে ভরাট হয়ে যায়।

 উল্লেখযোগ্য আবিষ্কার 
সপ্তদশ শতাব্দীর মাঝামাঝি সময়ে জিন-ব্যাপটিস্ট ট্যাভার্নিয়ার কোল্লুর খনি থেকে 'ট্যাভার্নিয়ার ব্লু' হীরাটি কিনেছিলেন। ফ্রান্সের রাজা চতুর্দশ লুই ট্যাভার্নিয়ারের কাছ থেকে হীরাটি কিনেছিলেন, কিন্তু ফরাসি বিপ্লবের সময় এটি চুরি হয়ে যায়। পরবর্তীতে এটি পুনরায় আবির্ভূত হয় এবং 'হোপ ডায়মন্ড' বা হোপ হীরা হিসাবে নতুন করে কাটা হয়। কোল্লুর থেকে উৎপত্তি হওয়া অন্যান্য বিখ্যাত হীরার মধ্যে রয়েছে কোহিনূর,T. K. Kurien (1980). Geology and Mineral Resources of Andhra Pradesh. Geological Survey of India. গ্রেট মোগল, উইটেলসবাখ-গ্রাফ, রিজেন্ট, দরিয়া-ই-নূর, অরলভ, নিজাম, ড্রেসডেন গ্রিন এবং নাসাক।[ তথ্যসূত্র প্রয়োজন ]

 অবস্থান এবং মানচিত্র 
সপ্তদশ ও অষ্টাদশ শতাব্দীর বেশ কয়েকটি মানচিত্রে কৃষ্ণা নদীর দক্ষিণ তীরে অবস্থিত কোল্লুর খনির অক্ষাংশ ১৬° ৪২' ৩০" উত্তর এবং দ্রাঘিমাংশ ৮০° ৫' পূর্ব হিসেবে নির্দেশিত রয়েছে। ১৮৮০-এর দশকে আইরিশ ভূতাত্ত্বিক ভ্যালেন্টাইন বল গোলকুণ্ডা হীরার খনিগুলোর একটি মানচিত্র (নীচে) তৈরিকালে এটি পুনঃআবিষ্কার করার আগে পর্যন্ত এর অবস্থানের স্মৃতি হারিয়ে গিয়েছিল। এই মানচিত্রটি আ ম্যানুয়াল অফ দ্য জিওলজি অফ ইন্ডিয়া (A Manual of the Geology of India)-তে প্রকাশিত হয়েছিল। ফরাসি রত্ন ব্যবসায়ী জিন-ব্যাপটিস্ট ট্যাভার্নিয়ারের বই ট্রাভেলস ইন ইন্ডিয়া (১৬৭৬)-এর টীকাযুক্ত ইংরেজি সংস্করণে বল উল্লেখ করেছেন যে, কোল্লুরে তখনও ঘরবাড়ি এবং খনি কাজের ধ্বংসাবশেষ খুঁজে পাওয়া যেত।

১৯৬০-এর দশকে কোল্লুর খনির অবস্থান আরও সঠিকভাবে নির্ণয় করা হয়। এটি কোল্লুর গ্রামের ১.৫ কিলোমিটার (০.৯৩ মাইল) উত্তর-পূর্বে কৃষ্ণা নদীর দক্ষিণ তীরে ১৬° ৪৩' উত্তর অক্ষাংশ এবং ৮০° ০২' পূর্ব দ্রাঘিমাংশে অবস্থিত এবং পুলিচিন্তলা পর্যন্ত ১.৫ কিলোমিটার (০.৯৩ মাইল) এলাকা জুড়ে বিস্তৃত।Geological Survey of India (1971). Diamond: A Collection of Papers. Manager of Publications. p. 177.

 আরো দেখুন 

 গোলকুন্ডা হীরা
 প্লেসার মাইনিং

 মন্তব্য 

 তথ্যসূত্র 

 বাহ্যিক লিঙ্কগুলি 

বিষয়শ্রেণী:ভারতের হীরার খনি